L-UE tibqa' impenjata għall-kisba tal-paċi dejjiema, stabbiltà u sigurtà fis-Sirja, l-Iraq u r-reġjun usa', kif ukoll għall-ġlieda kontra t-theddida tal-ISIL/Da'esh. Transizzjoni politika inklużiva fis-Sirja u governanza politika inklużiva fl-Iraq huma kruċjali għall-paċi u l-istabbiltà sostenibbli fir-reġjun. L-UE ser tkompli tappoġġa r-rwol tal-Mibgħut Speċjali tan-NU Staffan de Mistura u l-isforzi tal-Gvern Iraqi biex jintlaħqu dawk l-objettivi. F'dan ir-rigward, l-UE tfakkar il-Konklużjonijiet tal-Kunsill tal-20 ta' Ottubru, tal-15 ta' Diċembru 2014 kif ukoll tad-9 ta' Frar 2015. L-UE tissottolinja li l-ġlieda kontra l-ISIL/Da'esh u gruppi terroristiċi oħra trid issir b'mod parallel mat-tiftix għal soluzzjonijiet politiċi dejjiema. L-ISIL/Da'esh wettqet atti barbariċi kontra l-popli tas-Sirja u l-Iraq. Huwa jikkostitwixxi theddida ċara lis-sħab tagħna fil-Lvant Nofsani, theddida lis-sigurtà internazzjonali inġenerali u lill-Ewropa direttament. Huwa sponsorja attakki terroristiċi fuq artna u kontra ċ-ċittadini tagħna lil hinn minn xtutna. L-UE ser tuża l-għodod rilevanti kollha tagħha biex tindirizza t-theddida tal-ISIL/Da'esh u l-ideoloġija vjolenti tiegħu. Il-Kunsill jilqa' r-rispons tar-Rappreżentant Għoli/Viċi President għat-talba tiegħu għal strateġija reġjonali komprensiva għas-Sirja u l-Iraq kif ukoll għat-theddida tal-ISIL/Da'esh. Il-Kunsill jadotta l-istrateġija reġjonali tal-UE għas-Sirja u l-Iraq kif ukoll għat-theddida tal-ISIL/Da'esh, ibbażata fuq il-Komunikazzjoni Konġunta annessa tal-Kummissjoni Ewropea u r-Rappreżentant Għoli tal-UE għall-Affarijiet Barranin u l-Politika ta' Sigurtà u dawn il-Konklużjonijiet. L-UE tikkundanna mingħajr riżervi l-attakki indiskriminati, l-atroċitajiet, il-qtil u l-abbużi tad-drittijiet tal-bniedem li saru mill-ISIL/Da'esh u gruppi terroristiċi oħra, b'mod partikolari kontra l-Insara u gruppi reliġjużi u etniċi oħra. L-UE tissottolinja l-importanza li jiġi ppreservat il-karattru multietniku, multireliġjuż u multikonfessjonali tas-soċjetajiet Sirjani u Iraqini. L-UE tappoġġa l-isforzi internazzjonali u l-inizjattivi li jindirizzaw dawn il-kwistjonijiet u f'dan ir-rigward tilqa' l-laqgħa Ministerjali li ser issir fil-Kunsill tas-Sigurtà tan-NU fis-27 ta' Marzu dwar il-vittmi ta' attakki u abbużi għal raġunijiet etniċi jew reliġjużi fil-Lvant Nofsani. L-UE tikkundanna bil-qawwa l-atti ta' vjolenza u abbużi mwettqa kontra t-tfal, waqt li tinnota bi tħassib il-prattika tal-ISIL/Da'esh li jingaġġa tfal fl-unitajiet armati tiegħu, billi jisfurzawhom sabiex jipparteċipaw f'eżekuzzjonijiet u billi jiġu soġġetti għal forom differenti ta' pressjoni fiżika u psikoloġika. L-UE tħeġġeġ lill-atturi internazzjonali kollha, b'mod partikolari l-pajjiżi fir-reġjun, biex jieħdu rwol kostruttiv fl-indirizzar tal-kriżi minħabba li l-impenn tagħhom hu meħtieġ sabiex ikun hemm stabbiltà reġjonali u internazzjonali u biex jinstabu soluzzjonijiet durabbli. L-UE tappoġġa l-isforzi tal-Koalizzjoni Globali biex jiġġieldu kontra l-ISIL/Da'esh, inkluża l-azzjoni militari f'konformità mad-dritt internazzjonali. Hija tfakkar li l-azzjoni militari f'dan il-kuntest hija meħtieġa iżda mhux suffiċjenti biex tegħleb lill-ISIL/Da'esh. Hija ser tikkoordina mill-qrib mas-sħab internazzjonali fil-qafas tal-gruppi ta' ħidma tal-Koalizzjoni Globali dwar l-istabbilizzazzjoni, counter-messaging strateġiku, ġellieda terroristi barranin, il-ġlieda kontra l-finanzjament tat-terroriżmu u l-azzjoni militari. Hija ser tikkontribwixxi wkoll għall-implimentazzjoni tar-Riżoluzzjonijiet tal-Kunsill tas-Sigurtà tan-NU 2161, 2170, 2178, 2199, u riżoluzzjonijiet rilevanti oħra. Dan ser jinkludi l-miżuri ta' sigurtà li jidhru fl-istrateġija tal-UE, tas-Sirja u tal-Iraq kontra t-terroriżmu/ġellieda barranin approvata mill-Kunsill fl-20 ta' Ottubru 2014, li hija parti integrali tal-istrateġija reġjonali tal-UE. L-UE tappella lill-istati kollha biex jikkonformaw mar-Riżoluzzjonijiet 2161 u 2199 tal-Kunsill tas-Sigurtà tan-NU sabiex jiżguraw li l-ebda fondi, assi finanzjarji oħra jew riżorsi ekonomiċi ma jitpoġġew għad-dispożizzjoni, direttament jew indirettament, miċ-ċittadini tagħhom jew minn persuni fit-territorju tagħhom għall-benefiċċju tal-ISIL/Da'esh, Al-Qaida u gruppi affiljati. Fl-implimentazzjoni tal-istrateġija, l-UE ser tiffoka l-isforzi tagħha fuq oqsma ta' politika fejn hi għandha valur miżjud fir-rigward tal-attivitajiet tal-Istati Membri. Fl-insegwiment tal-azzjonijiet ta' politika tagħha, l-UE ser taġixxi f'koordinazzjoni mill-qrib u ser tfittex komplementarjetà mal-miżuri implimentati minn sħab internazzjonali u reġjonali oħra, u l-gvern tal-Iraq. L-UE ser tintegra l-emanċipazzjoni tan-nisa u l-parteċipazzjoni sħiħa u effettiva tagħhom bħala objettiv ewlieni fl-isforzi kollha li ser jiġu appoġġati skont l-istrateġija, f'konformità mar-Riżoluzzjoni 1325 tal-Kunsill tas-Sigurtà tan-NU u riżoluzzjonijiet relatati. Soluzzjonijiet politiċi sostenibbli jew strateġiji effettivi kontra t-terroriżmu u l-estremiżmu vjolenti ma jistgħux jitwettqu mingħajr il-parteċipazzjoni attiva tan-nisa f'dawn l-isforzi. L-UE ser tagħti attenzjoni speċjali lill-vjolenza u l-insigurtà li jiffaċċjaw in-nisa u l-bniet fil-qasam, u appellat għall-waqfien immedjat tal-vjolenza sesswali u sessista kollha. L-għajnuna umanitarja u l-assistenza fit-tul ser jibqgħu pilastri importanti tar-rispons tal-UE għall-konsegwenzi tal-kriżi, bl-għajnuna umanitarja tiffoka b'mod partikolari fuq l-aktar gruppi vulnerabbli inklużi t-tfal. L-assistenza umanitarja għandha tibqa' distinta mill-operazzjonijiet militari u tilħaq lill-popli kollha fil-bżonn, irrispettivament mill-affiljazzjoni politika, reliġjuża, etnika jew oħrajn tagħhom jew il-pożizzjoni ġeografika tagħhom, ibbażata biss fuq il-ħtiġijiet u titwassal fir-rispett sħiħ tal-prinċipji umanitarji tan-newtralità, l-imparzjalità, l-umanità u l-indipendenza kif minquxa fil-Kunsens Ewropew dwar l-Għajnuna Umanitarja. Hija ser tibqa' strettament separata minn u mhux subordinata minn linji oħra ta' azzjonijiet tal-UE. L-UE tinnota bi tħassib kbir li l-aċċess għal dawk fil-bżonn qed jonqos. L-UE tappella lill-partijiet kollha biex jirrispettaw id-dritt internazzjonali, inkluż id-dritt internazzjonali umanitarju u dwar id-drittijiet tal-bniedem, u biex f'kull ħin jiżguraw il-protezzjoni tal-popolazzjoni ċivili u l-faċilitajiet mediċi u l-aċċess sikur, bla xkiel għall-popli kollha fil-bżonn. L-UE tikkundanna l-attakki kollha fuq il-ħaddiema umanitarji u l-attentati biex jiġi ristrett l-aċċess umanitarju. L-UE tikkundanna bil-qawwa l-qerda intenzjonata tal-wirt arkeoloġiku u kulturali min-naħa tal-ISIL/Da'esh fis-Sirja u l-Iraq u l-ideoloġija estremista warajha, filwaqt li tinnota li azzjonijiet bħal dawn jistgħu jammontaw għal delitt tal-gwerra skont l-Istatut ta' Ruma tal-Qorti Kriminali Internazzjonali. L-UE hija impenjata sabiex tgħin jiġi dokumentat u protett il-wirt tas-Sirja u l-Iraq filwaqt li tieħu l-passi xierqa f'konformità mal-UNSCR 2199 sabiex tipprevjeni l-kummerċ illegali tal-proprjetà kulturali, filwaqt li tinnota li traffikar illeċitu bħal dan ta' artefatti kulturali, jikkontribwixxi direttament sabiex jiffinanzja lill-ISIL/Da'esh u organizzazzjonijiet terroristiċi oħra. L-UE tfaħħar l-isforzi konsiderevoli tal-pajjiżi kollha li qed joffru kenn u protezzjoni lir-refuġjati. Hija ser tagħmel kull sforz biex tgħinhom jipprovdu protezzjoni u assistenza lir-refuġjati u lill-komunitajiet ospitanti vulnerabbli, biex jibnu r-reżiljenza u jikkonformaw mal-liġi internazzjonali, l-istandards, il-konvenzjonijiet u l-prinċipji umanitarji, inkluż permezz tal-Fond Fiduċjarju Reġjonali l-ġdid tal-Unjoni Ewropea b'rispons għall-kriżi tas-Sirja (il-Fond Madad) li hu miftuħ għad-donaturi kollha. Il-Fond Madad ser jopera f'koordinazzjoni mill-qrib ma' mekkaniżmi eżistenti ta' finanzjament u f'konformità mal-ippjanar nazzjonali u internazzjonali rilevanti, li jirrispondu għall-prijoritajiet stabbiliti fil-Pjan Reġjonali tan-NU għar-Refuġjati u r-Reżiljenza, biex jiġi appoġġat rispons internazzjonali effettiv għall-kriżi. 10. L-UE tibqa' konxja b'mod sħiħ mill-isfidi tas-sigurtà enormi li l-kriżi tippreżenta lir-reġjun, b'mod partikolari lil-Libanu u l-Ġordan. L-UE tissottolinja l-importanza tal-appoġġ kontinwu tal-UE u tal-Istati Membri, u ttenni l-impenn tagħha biex tfittex modi kif issaħħaħ dan l-appoġġ għaż-żewġ pajjiżi biex jilqgħu dawk l-isfidi. 11. Il-Kunsill ser jaħdem mas-SEAE u l-Kummissjoni fi ħdan il-kompetenzi rispettivi tagħhom lejn l-implimentazzjoni ppjanata, rapida u koordinata tal-istrateġija inkluż permezz ta' skambji tal-aħjar prattika u informazzjoni. Hija ser tagħmel kull sforz biex timmobilizza assistenza adegwata fil-livell bilaterali b'żieda mal-pakkett ta' assistenza ta' EUR 1 biljun mill-baġit tal-UE, sabiex tipprovdi rispons kollettiv sostanzjali għall-implimentazzjoni tal-istrateġija. Il-Kunsill, is-SEAE u l-Kummissjoni ser jimmonitorjaw l-implimentazzjoni tal-istrateġija inkluż permezz ta' rapport ta' kull sitt xhur. Sirja 12. Hekk kif il-konflitt Sirjan jidħol fil-ħames sena tiegħu, l-UE ttenni li soluzzjoni dejjiema teħtieġ proċess politiku inklużiv immexxi mis-Sirjani li jwassal għal transizzjoni, abbażi tal-Komunikat ta' Ġinevra tat-30 ta' Ġunju 2012 u f'konformità mar-Riżoluzzjonijiet rilevanti tal-KSNU biex tinżamm l-unità, is-sovranità u l-integrità territorjali tal-pajjiż. Ma jistax ikun hemm paċi dejjiema fis-Sirja dment li ma jiġux indirizzati l-ilmenti u l-aspirazzjonijiet leġittimi tal-komponenti kollha tas-soċjetà Sirjana. 13. Il-gwerra kiefra tar-reġim ta' Assad kontra niesu stess, il-ksur enormi tad-drittijiet tal-bniedem u t-tfixkil sistematiku kontra r-riformi demokratiċi kkontribwixxew bil-qawwi biex jistgħana l-ISIL/Da'esh. Il-vjolenza intollerabbli mwettqa mill-ISIL/Da'esh u gruppi terroristiċi oħra, bħal Jabhat al-Nusra, kif ukoll il-milizji differenti preżenti fis-Sirja żżid mat-tbatija umana konsiderevoli. Konsegwenza tal-politiki u l-azzjonijiet tiegħu, ir-reġim ta' Assad ma jistax ikun sħab fil-ġlieda kontra l-ISIL/Da'esh. 14. L-UE ttenni l-appoġġ sħiħ tagħha lill-Mibgħut Speċjali tan-NU għas-Sirja Staffan de Mistura biex jinkiseb tnaqqis strateġiku fl-eskalazzjoni tal-vjolenza li għandu jtaffi t-tbatija tal-poplu bħala bażi għal proċess politiku sostenibbli u inklużiv li jwassal għal tranżizzjoni li tilħaq l-aspirazzjonijiet tal-poplu kollu Sirjan. L-UE tappella lill-partijiet Sirjani kollha biex juru impenn ċar u konkret għal dan il-proċess. L-UE tħeġġeġ lil dawk li għandhom influwenza fuq il-partijiet, u partikolarment fuq ir-reġim ta' Assad, biex jagħmlu pressjoni fuqhom biex itemmu l-vjolenza kollha u jimpenjaw ruħhom b'mod kostruttiv fil-proċess. L-UE tikkundanna bil-qawwa l-eskalazzjoni tal-vjolenza mir-reġim ta' Assad inkluż f'Aleppo li thedded l-isforzi ta' De Mistura. 15. L-UE tinsab lesta biex tipprovdi appoġġ prattiku immedjat lill-istabbiliment tal-iffriżar lokali tal-ostilità f'konformità mad-dritt umanitarju internazzjonali f'Aleppo u bnadi oħra. Hija ser tfittex ukoll modi biex issaħħaħ aktar l-appoġġ attwali tagħha għall-governanza u l-amministrazzjoni lokali, għar-restawr ta' servizzi bażiċi u għar-ritorn għan-normalità fiż-żoni ta' vjolenza mnaqqsa inkluż permezz tal-Fond Fiduċjarju għall-Irkupru tas-Sirja (SRTF) li diġà huwa operazzjonali u li qed jopera minn Gaziantep. 16. L-UE tissottolinja l-importanza tal-preservazzjoni tal-istrutturi u l-funzjonijiet tal-istat, sabiex jiġu żgurati s-sigurtà, l-ordni u l-provvediment ta' servizzi bażiċi lill-poplu tas-Sirja. 17. L-UE hija determinata li tappoġġa l-isforzi kollha biex tinkiseb soluzzjoni politika b'kunsens reċiproku bbażat fuq il-Communique ta' Ġinevra tat-30 ta' Ġunju 2012 u f'konformità mar-Riżoluzzjonijiet rilevanti tal-KSNU. Biex jinkisbu dawn ir-riżultati, dawn l-isforzi għandhom ikunu inklużivi, jinvolvu lin-nisa u s-soċjetà ċivili, koordinati u akkompanjati minn miżuri għall-bini tal-fiduċja bħat-tmiem tal-bumbardamenti indiskriminati, b'mod partikolari bil-bombi f'forma ta' bittija (barrel bombs), u tad-detenzjonijiet arbitrarji. L-UE ser tinkoraġġixxi b'mod attiv lil membri tal-komunità internazzjonali b'influwenza fuq il-partijiet Sirjani, biex jieħdu responsabbiltà speċjali għall-iżgurar tas-suċċess ta' tali sforzi. 18. L-oppożizzjoni moderata kemm ġewwa kif ukoll barra mis-Sirja għandha rwol kruċjali fil-qafas ta' dan il-proċess. Huwa element kruċjali kemm ta' soluzzjoni politika futura kif ukoll fil-ġlieda kontra l-gruppi estremisti fuq il-post. L-UE tilqa' u tinkoraġġixxi l-isforzi ulterjuri mill-Koalizzjoni Nazzjonali għall-Forzi Sirjani Rivoluzzjonarji u tal-Oppożizzjoni (SOC) biex tgħin lil gruppi moderati jingħaqdu bi strateġija komuni sabiex joffru alternattiva lill-poplu Sirjan. Hija ser tkompli tappoġġa l-isforzi kollha għal dan il-għan. L-UE ser issostni l-appoġġ politiku u prattiku għall-oppożizzjoni moderata. 19. L-UE ser tkompli bil-politika tagħha li timponi sanzjonijiet addizzjonali kontra r-reġim u dawk li jappoġġawh, sakemm tibqa' għaddejja r-repressjoni. F'dan ir-rigward, hija tfakkar li aktar kmieni dan ix-xahar l-UE elenkat 13-il individwu u entità addizzjonali fil-kuntest tal-miżuri restrittivi tagħha marbuta mas-sitwazzjoni fis-Sirja. 20. Ir-rapporti ta' ksur serju, mifrux u sistematiku tad-drittijiet tal-bniedem u ta' abbużi u vjolenza settarja huma kwistjoni ta' tħassib gravi. L-UE tilqa' d-disa' rapport tal-Kummissjoni ta' Inkjesta tan-NU, u tikkundanna r-reati kontra l-umanità u l-ksur u l-abbużi tad-drittijiet tal-bniedem deskritti fih, imwettqa b'mod partikolari mir-reġim ta' Assad u gruppi terroristiċi. L-UE tappoġġa t-tiġdid tal-mandat tal-Kummissjoni ta' Inkjesta. Hija tappoġġa wkoll id-dokumentazzjoni ta' reati fis-Sirja biex jiġi żgurat li l-awturi kollha jinżammu responsabbli. L-UE ttenni t-talba tagħha lill-Kunsill tas-Sigurtà biex jirreferi s-sitwazzjoni tas-Sirja lill-Qorti Kriminali Internazzjonali. 21. L-UE tilqa' r-Riżoluzzjoni tas-Sigurtà tan-NU 2209 u d-dispożizzjonijiet tal-Kapitolu VII tagħha li jikkundannaw bl-aktar mod qawwi kull użu ta' kimika tossika, bħall-kloru, bħala arma fis-Sirja. L-UE itenni l-kundanna tagħha tal-użu tal-gass tal-kloru bħala arma kimika mir-reġim ta' Assad, li jikkostitwixxi vjolazzjoni sfaċċata tad-dritt internazzjonali u jista' jammonta għal delitt tal-gwerra u delitt kontra l-umanità. L-UE tisħaq li dawk kollha responsabbli għal tali atti orribbli għandhom jinżammu responsabbli. L-UE tappella lir-reġim ta' Assad jestendi l-kooperazzjoni sħiħa lill-missjoni ta' tiftix tal-fatti tal-Organizzazzjoni għall-Projbizzjoni ta' Armi Kimiċi (OPCW). L-UE ttenni li tinsab lesta tappoġġa azzjonijiet previsti skont din ir-riżoluzzjoni u dawk preċedenti. 22. L-UE tinnota bi tħassib serju li l-ħtiġijiet umanitarji jkomplu jiżdiedu waqt li l-aċċess għal persuni vulnerabbli jiffaċċja għadd li qed jikber ta' limiti. L-UE tikkundanna l-intransiġenza kontinwa tar-reġim ta' Assad dwar l-aċċess umanitarju u l-użu ta' proċeduri amministrattivi li jxekklu t-twassil rapidu u sostnut tal-għajnuna, inkluż materjal mediku. L-UE ttenni l-appell tagħha lill-partijiet kollha, b'mod partikolari r-reġim ta' Assad biex jimplimentaw b'mod sħiħ id-dispożizzjonijiet tar-Riżoluzzjonijiet 2139, 2165 u 2191 tal-Kunsill tas-Sigurtà tan-Nazzjonijiet Uniti. L-UE ser tfittex iżżid l-implimentazzjoni ta' dawk ir-Riżoluzzjonijiet għat-twassil ta' assistenza transkonfinali u fuq kull naħa tal-konflitt sabiex tgħin lil dawk is-Sirjani l-aktar dispratament fil-bżonn. L-UE tikkundanna wkoll l-assedji kontinwi fuq persuni ċivili u tfakkar fir-responsabbiltà primarja tar-reġim li jiżgura l-protezzjoni tal-popolazzjoni proprja tiegħu. L-UE tinsab ferm imħassba li l-ISIL/Da'esh affettwa b'mod sinifikanti l-preżenza u l-operazzjoni ta' aġenziji u atturi umanitarji fit-Tramuntana tas-Sirja, u b'hekk ikkomprometta l-funzjoni umanitarja tagħhom. 23. L-UE u l-Istati Membri tagħha huma l-akbar kontributuri għar-rispons internazzjonali għall-kriżi tas-Sirja, wara li s'issa mmobilizzaw aktar minn EUR 3.2 biljun għal għajnuna u assistenza għall-irkupru lil dawk affettwati mill-konflitt ġewwa s-Sirja u r-refuġjati u l-komunitajiet ospitanti fil-pajjiżi ġirien il-Libanu, il-Ġordan, l-Iraq u t-Turkija. Qabel it-tielet konferenza internazzjonali ta' donaturi għal għajnuna umanitarja għas-Sirja li ser issir fil-Kuwajt fil-31 ta' Marzu, il-Kunsill itenni l-impenn tal-Istati Membri li, flimkien mal-pakkett finanzjarju tal-Kummissjoni Ewropea, jippreżentaw wegħdiet sostanzjali ta' fondi ġodda umanitarji u għall-iżvilupp li jirriflettu l-iskala u n-natura fit-tul tal-kriżi. Il-Kunsill jappella wkoll lis-sħab internazzjonali kollha biex jippreżentaw ukoll wegħda sostanzjali fil-Kuwajt u fit-terminu aktar fit-tul biex itejbu wkoll il-livell u l-prevedibbiltà tal-appoġġ rispettiv tagħhom għall-poplu affettwat mill-kriżi tas-Sirja fir-reġjun. 24. L-UE ttenni l-appoġġ determinat tagħha lejn l-unità, is-sovranità u l-integrità territorjali tal-Iraq. Hija tissottolinja wkoll l-appoġġ qawwi tagħha għall-Gvern tal-Iraq, immexxi mill-Prim Ministru al-Abadi, u tilqa' l-impenn tal-gvern biex ikompli r-riformi u djalogu komprensiv bil-ħsieb li jinkisbu l-inklużività, ir-rikonċiljazzjoni nazzjonali u l-paċi u l-istabbiltà fit-tul, u f'dan il-kuntest tilqa' l-progress konkret li sar f'diversi oqsma, inkluża l-adozzjoni tal-baġit. L-UE tappella lill-Gvern u l-Kunsill tar-Rappreżentanti biex iżidu l-isforzi tagħhom ta' riforma sabiex jiksbu b'mod rapidu progress effettiv. Hija tissottolinja l-importanza tal-qbil dwar it-trasferiment tad-dħul u ż-żejt bejn il-Gvern Federali tal-Iraq u l-Gvern tar-Reġjun tal-Kurdistan u tappella lit-tnejn li huma biex jirriżolvu kwistjonijiet pendenti oħra b'mod kostruttiv. Hija tappella lill-pajjiżi tar-reġjun biex jappoġġaw lill-Gvern tal-Iraq fl-isforzi tiegħu biex jirristawra l-paċi u l-istabbiltà dejjiema fl-Iraq. 25. L-UE tiddeplora l-preżenza kontinwa u l-azzjonijiet brutali tal-ISIL/Da'esh fl-Iraq, u tinsisti li l-kriżi politika u ta' sigurtà sottostanti fl-Iraq għandha tiġi indirizzata sabiex jinqered l-ISIL/Da'esh u tinkiseb l-istabbiltà fit-tul. Hija tħeġġeġ lill-komponenti kollha tas-soċjetà tal-Iraq biex jingħaqdu flimkien fil-ġlieda kontra l-ISIL/Da'esh. Ir-rapporti ta' ksur serju, mifrux u sistematiku tad-drittijiet tal-bniedem, ta' abbużi u vjolenza settarja huma kwistjoni ta' tħassib serju. L-UE tissottolinja l-importanza tar-rispett sħiħ għad-dritt internazzjonali, id-drittijiet tal-bniedem u l-istat tad-dritt fl-istabilizzazzjoni tal-Iraq. Hija tikkundanna l-qtil extraġudizzjarju mwettaq minn gruppi armati differenti, kif irrappurtat reċentement, u tfakkar li l-ġlieda kontra t-terroriżmu tista' tkun ta' suċċess biss jekk titwettaq b'rispett sħiħ għad-drittijiet tal-bniedem internazzjonali. Hija tisħaq dwar il-ħtieġa tal-bini mill-ġdid ta' Forzi tas-Sigurtà Iraqini inklużivi u kkontrollati demokratikament u tissottolinja li l-gruppi armati kollha għandhom jaqgħu taħt il-kmand u l-kontroll tal-istat tal-Iraq, u li dawk li wettqu l-ksur u l-abbużi għandhom jinżammu responsabbli. L-UE ttenni l-appell tagħha lill-Iraq biex jaderixxi mal-Istatut ta' Ruma. 26. L-UE tappella lill-Gvernijiet tal-Iraq, kif ukoll il-Gvern tar-Reġjun tal-Kurdistan, biex jagħmel l-isforzi possibbli kollha biex jiżgura li l-għajnuna umanitarja titwassal lill-persuni spostati f'pajjiżhom (IDPs) u lir-refuġjati kollha f'konformità mad-dritt internazzjonali u l-prinċipji umanitarji. L-UE tinkoraġġixxi lill-awtoritajiet rilevanti kollha biex isaħħu l-isforzi attwali tar-reġistrazzjoni tal-IDPs u joffru protezzjoni ugwali lill-komunitajiet etniċi u reliġjużi kollha li huma parti mis-soċjetà tal-Iraq, kif ukoll lil refuġjati Sirjani. Hija tenfasizza l-importanza li l-koordinazzjoni ċivili-militari tissaħħaħ kif adatt f'konformità mad-dritt umanitarju. Fl-2014, l-UE u l-Istati Membri tagħha kienu t-tieni l-akbar donaturi umanitarji fir-rispons għall-kriżi fl-Iraq, wara li pprovdew EUR 163 miljun f'għajnuna umanitarja urġenti. L-UE ser iżżid l-isforzi umanitarji fl-2015. 27. L-UE twiegħed l-appoġġ sħiħ tagħha għall-isforzi tal-Gvern tal-Iraq, kif ukoll il-Gvern tar-Reġjun tal-Kurdistan, fit-twettiq tar-riformi meħtieġa fi spettru wiesa' ta' setturi. L-UE tesprimi l-impenn tagħha li taħdem mill-qrib mas-sħab Iraqini bl-użu tal-istrumenti disponibbli tagħha kollha, kif jinsab fil-Komunikazzjoni Konġunta, inkluż permezz tal-Ftehim ta' Sħubija u Kooperazzjoni bejn l-UE u l-Iraq, l-inizjattivi ta' rikonċiljazzjoni u bini tal-paċi, il-miżuri ta' trasparenza u responsabbiltà, inkluż fis-settur tas-sigurtà u s-sistema ġudizzjarja li jeħtieġu jissaħħu, it-twassil ta' assistenza għall-iżvilupp, u l-kooperazzjoni kontra t-terroriżmu. Barra minn hekk, l-UE u l-Istati Membri jibqgħu impenjati li jipprovdu assistenza fit-tul. Strateġija reġjonali tal-UE għas-Sirja u l-Iraq kif ukoll għat-theddida tal-ISIL/Da'esh Din ir-riżorsa bħalissa hi disponibbli biss bil-lingwa jew il-lingwi li ġejjin: Ara l-paġna tal-laqgħa